Diari Oficial de la Generalitat Valenciana


Sumari del DOGV 2479, del 29-03-1995 (1995/834254)

RESOLUCIÓ de 14 de febrer de 1995, de la Direcció General d'Indústria i Energia, per la qual s'autoritzen les instal·lacions de les xarxes de distribució de gas natural per a ús industrial, eixida VS-4 a les províncies d'Alacant i València, promogudes per Enagas SA.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2479

Data del DOGV
:   29-03-1995

Secció del DOGV
:   ALTRES DISPOSICIONS

Número del document
:   1995/834254


Data del document
:   14-02-1995

Organisme emissor
:   Conselleria d'Indústria, Comerç i Turisme

Tipus de document
:   Resolució

RESOLUCIó de 14 de febrer de 1995, de la Direcció General d'Indústria i Energia, per la qual s'autoritzen les instal·lacions de les xarxes de distribució de gas natural per a ús industrial, eixida VS-4 a les províncies d'Alacant i València, promogudes per Enagas SA.   
La Resolució del conseller d'Indústria, Comerç i Turisme d'1 de juny de 1993 va atorgar a Enagas, SA la concessió administrativa per al servei públic de subministrament de gas, per a usos industrials, en diversos termes municipals de València i Alacant.  
Aquesta empresa va sol·licitar l'autorització administrativa per a la construcció de les instal·lacions, a l'empara del que disposa l'article 20 del Reglament General del Servei Públic de Gasos Combustibles aprovat pel Decret 2.913/1973, de 26 d'octubre. Una vegada presentats els projectes corresponents, que incloïen la relació concreta i individualitzada dels propietaris i els titulars dels béns i els drets afectats, i també l'estudi d'impacte ambiental, aquests es van sotmetre al tràmit d'informació pública; en relació amb l'eixida VS-4, hi comparegueren i formularen al·legacions:  
1. Els ajuntaments d'Albaida, Aielo de Malferit, l'Olleria, Muro d'Alcoi i Cocentaina. Tots ells manifesten en general que l'afectació del traçat a zones incloses en plans urbanístics aprovats, en tràmit o en execució, resulta incompatible amb el futur previst per al sòl als instruments de planejament esmentats, per les limitacions i les servituds que imposa la conducció.  
També al·leguen afectacions a béns municipals i a serveis existents com xarxes d'aigües, de sanejament, de distribució d'energia, etc., que han de ser respectats per a evitar perjudicis i interceptacions, per la qual cosa proposen la modificació del traçat.  
En casos puntuals, plantegen la conveniència o la necessitat d'estendre el subministrament a zones noves o a polígons industrials futurs per potenciar el desenvolupament industrial.  
2. L'associació Penya Ecologista La Carrasca d'Alcoi, que proposa la modificació del traçat del ramal que afecta la serra de la Cova Alta, entre els termes municipals d'Albaida i Muro d'Alcoi, per evitar els efectes de l'impacte ambiental a l'entorn, i manifesta l'existència de deficiències a l'estudi d'impacte ambiental; i  
3. Diversos propietaris de parcel·les, que formulen en general algunes de les al·legacions següents:  
- Que el traçat afecta finques de cultiu i ocasiona perjudicis que podrien evitar-se desviant els ramals cap a límits o fent-los paral·lels i immediats a camins, senderes i carreteres.  
- Que no s'han valorat aquests perjudicis.  
- Que els serveis de subministrament d'aigua, canals, sistemes de reg, accessos i d'altres han de ser restablerts immediatament i indemnitzats.  
- Que s'han produït errors a la titularitat dels béns i els drets inclosos a la relació de propietaris afectats; i  
- Que alguns trams afecten sòl, la qualificació urbanística del qual resulta incompatible amb les servituds que imposa el traçat.  
- En alguns casos sol·liciten que s'indemnitze o expropie la totalitat de la finca, ja que l'explotació que s'hi realitzava resultava antieconòmica.  
Les al·legacions van ser presentades a Enagas, SA i a la Conselleria de Medi Ambient. La primera va comparéixer mitjançant escrits en els quals contesta les qüestions esmentades i posa de manifest:  
En relació amb les al·legacions sobre la incompatibilitat de determinats ramals amb les previsions del planejament urbanístic, les obres i els serveis existents en alguns dels ajuntaments afectats:  
- Que les conduccions se situen en general en vies consolidades, funcionant com un servei més dels que ja existeixen, i no suposen tècnicament cap obstacle per al desenvolupament normal d'aquests.  
- Que qualsevol interferència als serveis serà resolta amb els tècnics municipals i els ajuntaments corresponents.  
- Que en general el traçat no afecta la línia d'edificació ni, per consegüent, el volum edificable.  
- Que, dins de la zona d'afecció de cinc metres, l'edificació resulta possible sempre que se sol·licite l'autorització i es complisquen les condicions que estableix l'administració; i  
- Que s'han seguit en general els traçats dels vials futurs que es troben als PGOU.  
L'empresa concessionària manifesta, igualment, que ha contactat i continuarà contactant amb els ajuntaments a fi de limitar les afectacions als plans urbanístics i, que en casos puntuals, modificarà el traçat entre determinats vèrtexs, com és el cas d'Albaida i Muro d'Alcoi.  
Les al·legacions de la Penya Ecologista La Carrasca han sigut contestades per Enagas , SA en el sentit que modificarà les instal·lacions si resulta necessari com a conseqüència de la modificació del gasoducte principal.  
En últim lloc, i en relació amb les al·legacions de particulars, l'empresa concessionària manifesta:  
- Que els serveis es restituiran a l'estat primitiu i el muntatge de les conduccions es realitzarà amb un respecte absolut de les normes de seguretat aplicables, de manera que aquests serveis no resulten menyscabats ni puguen afectar, al seu torn, les condicions de seguretat de la instal·lació.  
- Que els terrenys podran dedicar-se a les mateixes tasques a què es dediquen actualment, ja que les limitacions imposades per la servitud són mínimes i no impedeixen els cultius, llevat dels d'arbrat i aquests en una part menuda de la superfície ocupada.  
- Que els danys i les indemnitzacions per aquesta limitació seran determinats i pagats quan s'estenguen les actes que permeten concretar els aspectes materials, les classes de cultiu, l'arbrat afectat i la resta de les circumstàncies que concorren en cada finca.  
- Que convé rectificar els errors que s'han produït a la relació de béns i drets afectats.  
- Que, respecte a les desviacions proposades, s'han tingut en compte, en el moment de redactar els projectes i sempre que ha sigut possible, els accidents naturals i els camins, les carreteres i les altres vies existents el traçat de les quals resultava compatible amb els criteris de racionalitat i seguretat amb què han de projectar-se aquest tipus d'instal·lacions. Tanmateix no ha sigut possible adaptar-se, en tots els casos, a aquestes vies sense afectar uns altres propietaris, a causa de l'emplaçament dels subministraments previstos i el risc major per la freqüència de treballs en aquestes, tot i que desplaçarà el traçat tant com es puga cap a límits i camins i mantindrà el paral·lelisme sempre que siga possible; i  
- Que l'extensió de les xarxes per a atendre subministraments a polígons industrials futurs serà possible, ja que el càlcul i el dimensionament d'aquestes s'ha realitzat en previsió de consums nous, sense perjudici del desenvolupament de projectes per a indústries concretes en virtut d'acords.  
Pel que fa a les peticions d'expropiació total de les finques afectades pels demèrits als aprofitaments agrícoles d'aquestes, Enagas, SA, com a beneficiària de l'expropiació, manifesta el seu desacord amb les sol·licituds esmentades sense perjudici que, en determinar el preu just, es tinga en compte el demèrit citat; tot això atés que l'explotació no resultarà antieconòmica, ja que són possibles noves plantacions d'arbrat a la major part de la superfície afectada.  
A l'expedient, hi han emés informes sobre travessades de determinats béns la titularitat, l'administtració o la gestió dels quals correspon a diversos organismes, entitats i empreses; també hi han establert els condicionaments necessaris, o les modificacions imprescindibles al projecte, que Enagas , SA ha assumit.  
La contestació d'Enagas , SA dóna una resposta perfecta a les al·legacions dels interessats respecte de la reposició de serveis, el restabliment de cultius, la reparació de danys i perjudicis, la rectificació d'errors a la relació de béns i drets i la improcedència generalitzada dels desviaments proposats per unes altres finques al llarg de camins, límits, carrerades, etc.; llevat de casos puntuals en què el desplaçament no altera les condicions del traçat ni afecta nous propietaris.  
Pel que fa als ramals que afecten sòl d'ús agrícola, aquesta Direcció General considera que el traçat d'aquests no vulnera les normes de protecció que poden existir als instruments de planejament corresponents, ja que la canonada es trobarà soterrada i ocuparà només una franja estreta de terreny. D'aquesta manera els ramals no resultaran incompatibles amb els usos, els aprofitaments o la utilització d'aquests sòls i, una vegada construïda la canalització, podran continuar-ne l'ús específic.  
En trams que discorren per zona urbana tampoc no convé modificar-ne el traçat quan la prohibició de construir imposada per aquest no afecta la línia d'edificació ni, així, el volum edificable. No obstant això, en aquells terrenys en què el traçat suposa una transformació efectiva de la destinació del sòl prevista al pla corresponent, és necessari que l'empresa limite l'afecció i modifique el traçat de manera que passe per zones de servei de vies públiques existents o previstes, o que inste les modificacions oportunes d'aquest plantejament.  
Per una altra banda, la Conselleria de Medi Ambient ha formulat la Declaració d'Impacte Ambiental preceptiva. Després d'analitzar les al·legacions presentades en relació a la conservació de l'entorn i d'oir les entitats i les corporacions interessades, aquesta estima acceptable, només a efectes ambientals, el projecte de xarxa de distribució de gas natural per a usos industrials, eixida VS-4, amb les mesures correctores que s'hi inclouen i amb aquelles contingudes a l'Estudi d'Impacte Ambiental i a l'ampliació d'aquest, sempre que no siguen contradictòries amb aquelles.  
Atés que s'han respectat, tant com ha sigut possible, els drets dels particulars, fent-los compatibles en els aspectes tècnics, econòmics i mediambientals amb un traçat racional de les conduccions, i sense perjudici de les indemnitzacions corresponents, determinades de comú acord o en l'expedient corresponent de preu just que es trameta per a la imposició de la servitud,  
Aquesta Direcció General d'Indústria i Energia, de conformitat amb el que disposa la Llei 10/1987, de 15 de juny, de disposicions bàsiques per a un desenvolupament coordinat d'actuacions en matèria de combustibles gasosos, en relació amb el Reglament de Servei Públic de gasos combustibles aprovat pel Decret 2.913/1973, de 26 d'octubre, i el Decret 1.775/1967, de 22 de juliol, sobre instal·lació, ampliació i trasllat d'indústries, resol aprovar el projecte d'execució i autoritzar a Enagas , SA les instal·lacions de les xarxes de distribució de gas natural per a ús industrial, eixida VS-4 a les províncies d'Alacant i de València, llevat dels trams següents que seran objecte d'addenda a aquest projecte d'acord amb la proposta d'Enagas, SA:  
- Creuer al punt quilomètric 818,000 (PK antic 157,000) de la CN 340 amb l'eixida VS-4.  
L'autorizació s'atorga d'acord amb les següents condicions:  
Primera  
En tot moment s'haurà de complir allò establit en el Reglament General per al Servei Públic de Gasos Combustibles de 26 d'octubre de 1973 i en les normes o reglaments que el complementen; i també en el Reglament de Xarxes i Escomeses de Combustibles Gasosos, aprovat per Ordre Ministerial de 18 de novembre de 1974, modificat per Ordres del Ministeri d'Indústria i Energia de 26 d'octubre de 1983 i de 6 de juliol de 1984; i la Resolució del conseller d'Indústria, Comerç i Turisme d'1 de juny de 1993 per la qual s'atorga a Enagas, SA la concessió administrativa per al subministrament de gas natural per a usos industrials en diversos termes municipals de València i Alacant.  
Segona  
El termini per a l'execució de les obres i instal·lacions serà de dotze mesos a partir de la data de l'ocupació real de les finques afectades.  
Tercera  
Les instal·lacions que s'autoritzen en aquesta resolució hauran de realitzar-se d'acord amb el projecte i la resta de la documentació tècnica presentada, que s'especifica en aquestes dades bàsiques:  
a) Descripció de les instal·lacions:  
- Eixida VS-4, que passa pels termes municipals d'Alacant:  
VS-4: Muro d'Alcoi, Cocentaina i Alcoi.  
Característiques de les instal·lacions: canonada d'acer al carboni tipus API 5L.GR.B entre 2" i 14" de diàmetre, pressió de disseny 16 bar relatius.  
- Eixida VS-4, que passa pels termes municipals de València:  
VS-4: Olleria, Aielo de Malferit, Agullent, Ontinyent, Benisoda i Albaida.  
Característiques de les instal·lacions: canonada d'acer al carboni tipus API 5L. GRB entre 2" i 14" de diàmetre, pressió de disseny 16 bar relatius.  
Quarta  
Les travessades especials i d'altres afeccions de béns de domini públic es realitzaran d'acord amb els condicionaments imposats pels organismes competents afectats.  
Cinquena  
Per a introduir modificacions a les instal·lacions que afecten les dades bàsiques del projecte, serà necessari obtenir una autorització d'aquesta Direcció General.  
Sisena  
Es faculta els serveis territorials d'Indústria i Energia de València o d'Alacant, segons pertoque, per a aprovar les condicions concretes d'aplicació del projecte i per a introduir les modificacions de detall que resulten adients. Totes les resolucions que siguen dictades pels serveis territorials esmentats, per l'aplicació d'aquesta condició, hauran de comunicar-se a aquesta Direcció General.  
Setena  
Per a la seguretat de les instal·lacions a què es refereix aquesta autorització, s'estableixen les condicions següents en relació amb els elements que s'esmenten:  
I. Per a canalitzacions:  
a) Imposició de servitud permanent de pas en una franja de terreny de dos metres d'amplària al llarg del gasoducte, per on discorrerà soterrada la canonada o les canonades que es necessiten per a la conducció del gas i que estarà sotmesa a les limitacions següents:  
- Prohibició d'efectuar treballs de llaurada o semblants a una profunditat major de cinquanta centímetres, i també de plantar arbres o arbusts a una distància menor de dos metres, que es comptaran a partir de l'eix de la canonada.  
- Prohibició de realitzar qualsevol tipus d'obra, o d'efectuar qualsevol acte que poguera danyar o perjudicar el bon funcionament de les instal·lacions, a una distància menor de cinc metres de l'eix del traçat, a cadascun dels costats d'aquest. Aquesta distància podrà reduir-se sempre que se sol·licite expressament i que es complisquen les condicions que, per a cada cas, determinen els Serveis Territorials d'Indústria i Energia de València o d'Alacant, segons pertoque, després d'escoltar l'empresa Enagas, SA  
- Accés lliure del personal i dels equips necessaris per a poder mantenir, reparar i renovar les instal·lacions, amb pagament, si escau, dels danys que s'hi ocasionen.  
- Possibilitat d'instal·lar les fites de senyalització o delimitació i els tubs de ventilació, i també de realitzar les obres superficials o subterrànies que siguen necessàries per a l'execució o el funcionament de la instal·lació.  
b) Ocupació temporal dels terrenys necessaris per a l'execució de les obres de la zona que es reflecteix per a cada finca als plànols parcel·laris d'expropiació, en la qual es farà desaparéixer qualsevol tipus d'obstacle i es realitzaran les obres necessàries per a l'estesa i la instal·lació de la canalització i dels elements annexos, efectuant les operacions necessàries per a aquesta finalitat.  
II. Per al pas dels cables de connexió i dels elements dispersius de protecció catòdica:  
a) Imposició de servitud permanent de pas en una franja de terreny d'un metre d'amplària, per la qual discorreran soterrats els cables de connexió i els elements dispersius de protecció catòdica, que estarà sotmesa a les prohibicions següents: efectuar treballs de llaurada o semblants a una profunditat major de cinquanta centímetres; plantar arbres o arbusts; i realitzar qualsevol tipus d'obra, construcció o edificació en una franja de terreny de tres metres d'amplària (1,5 m a cada costat de l'eix de les instal·lacions). Es reconeix el dret a talar o arrancar els arbres o els arbusts que es troben a una distància menor de la indicada.  
b) Ocupació temporal, com a necessitat derivada de l'execució de les obres, de la zona que es reflecteix per a cada finca als plànols parcel·laris d'expropiació, en què es farà desaparéixer qualsevol tipus d'obstacle i es realitzaran les obres necessàries per a l'estesa i el muntatge de les instal·lacions i els elements annexos, i les operacions necessàries per a aquesta finalitat.  
A l'efecte del compliment del que estableix aquesta condició, Enagas , SA, amb anterioritat a l'estesa de les instal·lacions, haurà de recollir els aspectes esmentats en els apartats I i II anteriors, en els convenis o en els acords que s'establisquen amb els propietaris afectats; i quedarà obligada en tot moment a vigilar-ne el compliment i a notificar, si escau, el presumpte incompliment als Serveis Territorials d'Indústria i Energia de València o d'Alacant, segons pertoque.  
Octava  
Els serveis territorials esmentats podran efectuar, al llarg de l'execució de les obres, les inspeccions i les comprovacions que consideren oportunes en relació amb el compliment de les condicions establides en aquesta resolució i en les disposicions i la normativa vigent que siguen aplicables.  
Amb aquesta finalitat, Enagas, SA haurà de comunicar a aquests serveis territorials, amb el temps necessari, les dates d'iniciació de les obres i les dates de realització dels assajos i de les proves que s'efectuaran segons les especificacions, les normes i les reglamentacions que s'hagen aplicat al projecte de les instal·lacions.  
Novena  
Enagas, SA donarà compte de l'acabament de les instal·lacions als serveis territorials d'Indústria i Energia de València i d'Alacant, segons pertoque, per al reconeixement definitiu d'aquestes i l'alçament de l'acta de posada en servei de les instal·lacions, sense la qual no podrà entrar en funcionament.  
La posada en funcionament quedarà condicionada a l'entrada en servei del gasoducte principal.  
A la sol·licitud de posada en servei de les instal·lacions, el peticionari hi haurà d'adjuntar la documentació següent per duplicat:  
a) Certificat final d'obra, signat per un tècnic competent i visat pel col·legi oficial corresponent, on figure que la construcció i el muntatge de les instal·lacions s'han efectuat segons el que preveu el projecte presentat per Enagas , SA i les normes i les especificacions aplicades a aquest; les variacions de detall aprovades pels serveis territorials d'Indústria i Energia; i la normativa tècnica i de seguretat vigent que siga aplicable.  
b) Certificat final de les entitats o empreses encarregades de la supervisió i el control de la construcció de les instal·lacions on s'explicite el resultat satisfactori dels assajos i de les proves realitzades segons preveuen les normes i els codis aplicats, i que acredite la qualitat de les instal·lacions.  
c) Documentació i informació tècnica regularitzada sobre l'estat final de les instal·lacions una vegada acabades les obres.  
Deu  
Els serveis territorials d'Indústria i Energia de València i d'Alacant hauran de remetre a aquesta Direcció General d'Indústria i Energia una còpia de les actes de posada en marxa corresponents i una còpia dels documents indicats en els punts a, b i c de la condició anterior.  
Onze  
Les mesures correctores imposades per la Conselleria de Medi Ambient en la Declaració d'Impacte Ambiental són les següents:  
1. Quant al traçat del ramal VS-4:  
1.1. Aquesta declaració d'impacte ambiental es considera acceptable per al traçat del ramal VS-4 proposat al projecte i a l'estudi d'impacte ambiental presentat.  
1.2. Qualsevol modificació que es produïsca sobre el ramal VS-4, com a conseqüència del traçat nou del gasoducte principal entre els vèrtexs V-A-17 i V-A-47, haurà de sotmetre's al procediment administratiu d'avaluació d'impacte ambiental.  
2. Mesures protectores d'espai de flora:  
2.1. Prèviament a l'inici de les obres, es realitzarà un inventari exhaustiu de les espècies vegetals que es troben als trams de vegetació natural afectats pel projecte, amb la finalitat de constatar la presència o l'absència d'espècies recollides a l'Ordre de 20 de desembre de 1985, de la Conselleria d'Agricultura i Pesca sobre la protecció d'espècies endèmiques o amenaçades; i de les recollides a l'annex I del Reial Decret 439/1990, de 30 de març, pel qual es regula el Catàleg Nacional d'Espècies Amenaçades.   
2.2. Posat que la prospecció oferira un resultat positiu, i en funció de la categoria de les espècies trobades, s'actuarà segons el que especifiquen les normes legals citades.  
2.3. En tot cas, l'inventari al que es refereix el punt 2.1., i les mesures de protecció eventuals que es puguen prendre, hauran de presentar-se a aquesta Conselleria per a aprovar-les i supervisar-les.  
3. Préstec de materials:  
3.1. Posat que el material estret de la rasa no fóra de la qualitat adequada, tal com preveu el projecte tècnic, els materials de farciment que seran necessaris per a l'execució de les obres s'obtindran de les pedreres existents i legalment autoritzades, segons el que especifica l'ampliació de l'estudi d'impacte ambiental.  
3.2. En cap cas es permetrà l'obtenció de materials de préstec en unes altres àrees, siga quin siga el volum necessari, si aquestes no tenen la consideració de pedreres legals en explotació.  
3.3. Si per algun motiu resulta imprescindible l'obertura de noves pedreres o l'explotació de pedreres actualment abandonades, aquestes hauran de comptar amb els permissos legals preceptius per a l'explotació i la restauració, inclosa la declaració d'impacte ambiental favorable emesa per aquesta Conselleria.  
4. Llocs d'amuntegament, depòsit de materials i parcs de maquinària:  
4.1. Els llocs d'amuntegament de materials que s'hagen d'establir per a executar les obres i els parcs de maquinària se situaran, en qualsevol cas, en terrenys de cultiu o mancats de vegetació natural.  
4.2. Els dipòsits i els abocadors temporals se situaran en àrees cultivades i, en qualsevol cas, en terrenys adjacents a vies de comunicació. Posat que l'impacte paisatgístic fóra elevat, es prendran les mesures necessàries per a aïllar-los visualment mitjançant la tanca temporal d'aquests.  
4.3. Una vegada finalitzada l'activitat a les instal·lacions auxiliars esmentades, es procedirà a la restauració de la zona segons les mesures establertes per a la restauració del traçat principal del gasoducte.  
5. Zones d'abocadors:  
5.1. Els materials inerts derivats de les obres d'obertura de la rasa, que per les seues característiques siguen rebutjats en un principi per a ser utilitzats de nou al farciment d'aquesta, hauran de ser depositats en abocadors de residus inerts identificats i legalitzats degudament.  
5.2. Prèviament a l'inici dels abocaments, i sempre abans de tres mesos, l'empresa promotora presentarà a aquesta Conselleria un estudi on assenyalarà les ubicacions possibles per a l'abocament d'aquests materials i el projecte de restauració d'aquestes amb la finalitat d'obtenir-ne l'estimació d'impacte ambiental preceptiva.  
5.3. Les àrees proposades com a abocaments de materials inerts hauran de situar-se en terrenys plans o en buits del terreny (pedreres abandonades), cultivats o mancats de vegetació; l'impacte visual d'aquestes haurà de ser reduït, i no es trobaran sotmeses a risc d'inundació, de lliscament o a qualsevol altre perill.  
5.4. Uns altres materials residuals de l'obra com cables, deixalles de tanques, etc. de caràcter assimilable als residus sòlids urbans seran desplaçats i dipositats en abocaments autoritzats i aptes per a aquesta finalitat.  
5.5. Finalment, els materials vegetals produïts per l'obertura de la pista de treball s'hauran de tractar d'acord amb el que preveu el punt 7.3. d'aquesta declaració.  
6. Patrimoni històric i artístic:  
6.1. Amb caràcter general per a tot el traçat proposat, s'aplicaran les mesures preventives recollides a l'estudi arqueològic d'aquest que consisteixen en:  
- Presència a l'obra, de forma permanent, d'un arqueòleg, segons el que preveu l'estudi d'impacte ambiental.  
- Realització de prospeccions prèvies a l'inici de les obres, amb la finalitat de donar a conéixer l'existència de restes o estructures al subsòl.  
- Vigilància especial als trams on el traçat proposat discorre per les proximitats de jaciments coneguts.  
6.2. Al tram del ramal VS-4 que s'estén entre els vèrtexs V-V-83 i V-V-89, on hi ha jaciments arqueològics encara no excavats, s'extremarà la vigilància per evitar l'afecció sobre els jaciments esmentats i s'establirà, si escau, les variants al traçat que siguen necessàries.  
7. Obertura de la pista de treball:  
7.1. A les àrees naturals o cultivades en què apareguen sòls amb una profunditat efectiva major de 50 cm, i en pendents menors del 25 per cent, l'obertura de la pista es realitzarà segons el que especifica l'estudi d'impacte ambiental.  
7.2. A la resta de les àrees afectades pel projecte, en què es troben sòls limitats en profunditat per roca mare consolidada, es procedirà d'acord amb els criteris següents:  
- L'aclarida i l'estassada de l'àrea corresponent a la pista de treball es realitzarà eliminant únicament i exclusiva la part aèria de la planta, mitjançant el mètode de fregament. A les zones del traçat en què el sòl tinga un gruix menor de 10 cm o no en tinga, i l'estructura de la vegetació ho permeta, no es procedirà a l'estassada i es permetrà el pas de la maquinària sobre les restes de la vegetació existent.  
- En qualsevol cas, el condicionament de la pista es realitzarà sense retirar la capa superficial (10-20cm proposats al projecte) del perfil del sòl i només s'aportarà material procedent de l'obra si resulta imprescindible per a l'accés de la maquinària.  
7.3. Les restes vegetals que s'eliminen per a l'obertura de la pista de treball seran triturades, emmagatzemades i tractades correctament per a l'ús posterior en la fase de restauració.  
7.4. Quan les obres afecten àrees amb un risc elevat d'incendis forestals, i en general en totes les zones de vegetació natural, s'hauran d'extremar les mesures de precaució especificades a l'Estudi d'Impacte Ambiental i es compliran les recomanacions de caràcter general, emeses sobre això per la Conselleria de Medi Ambient, que s'aplicaran tant al treball com al personal de l'obra. Aquestes mesures poden incloure, en cas de condicions climàtiques excepcionals i per a àrees especialment sensibles, la paralització temporal d'alguns treballs com ara l'ús d'explosius. En qualsevol cas, queden prohibides expressament:  
- La crema de materials residuals o de rebuig.  
- L'emmagatzenament o el transport de materials combustibles en parcel·les adjacents a zones de vegetació natural.  
8. Preparació del terreny per a la restauració:  
8.1. A les àrees especificades al punt 7.2, i sempre que l'aportació de terra per a l'obertura de la pista no siga significativa, el tractament de descompactació serà manual i es limitarà als llocs on s'obriran clots per a la plantació posterior.  
8.2. Una vegada finalitzada la descompactació, i segons el que especifica l'Estudi d'Impacte Ambiental i el punt 8.3, les restes vegetals que s'havien eliminat s'estendran sobre el terreny afectat per les obres.  
8.3. Durant el període que passarà entre l'acabament de les obres i l'inici de la replantació, es garantirà la permanència del sòl amb les condicions culturals adequades i la mínima pèrdua del sòl vegetal.  
9. Revegetació:  
9.1. Per a l'elecció de les dates en què es realitzarà la revegetació, es tindrà en compte el període òptim per a dur a terme les plantacions amb la màxima garantia de viabilitat. En cap cas aquestes plantacions es duran a terme abans del mes d'octubre ni després del mes de febrer.  
9.2. Els grups i els percentatges de les espècies que s'utilitzaran a la revegetació són les següents (s'usa la mateixa numeració i la denominació que la de l'estudi d'impacte ambiental i la del Projecte de Restauració):   
a) Brolla arbrada i arbreda clara:  
Quercus coccifera 20%   
Rhamnus lycioides 15%  
Pinus halepensis 15%  
Ceratonia siliqua 10%  
Rhamnus alaternus 10%  
Phillyrea angustifolia 10%  
Juniperus phoenicea 5%  
Lonicera implexa 5%  
Quercus rotundifolia 5%  
Juniperus oxycedrus 5%  
2) Pineda de pi blanc:  
Pinus halepensis 25%  
Quercus coccifera 15%  
Ceratonia siliqua 10%  
Rhamnus alaternus 10%  
Phillyrea angustifolia 10%  
Quercus rotundifolia 5%  
Arbutus unedo 5%  
Juniperus oxycedrus 5%  
Juniperus phoenicea 5%  
Rhamnus lycioides 5%  
Loenicera implexa 5%  
9.3. La densitat de la plantació serà en tots els casos de 0.50 ud/m2 (1m x 1m). En el cas de les zones de ribera, les espècies pròpies de brolla camefítica proposades al projecte de restauració seran substituïdes per espècies pròpies de garriga amb una capacitat elevada de rebroll (Rhamnus alaternus, Rhamnus lycioides, Phillyrea angustifolia, Lonicera implexa, Arbutus unedo, Quercus coccifera, etc.), i per espècies enfiladisses en el cas de talussos amb una pendent elevada i risc d'erosió.  
Les plantes que s'utilitzaran per a la revegetació seran d'una o dues sabes i no superaran els 50 cm d'alçada, llevat del gènere salix i algunes altres espècies de ribera reproduïdes per murgó que no superaran els 1.000 cm. L'origen d'aquestes plantes serà preferiblement proper al lloc en què seran replantades, i en cap cas s'admetrà la introducció de subespècies, varietats o races originades en jardineria o diferents de les autòctones.  
Dotze  
L'administració es reserva el dret a deixar sense efecte aquesta autorització en el moment que es demostre l'incompliment de les condicions expressades, la declaració inexacta de les dades proporcionades o qualsevol altra causa excepcional que ho justifique.  
D'acord amb el que disposen els articles 10 i 13 de la Llei 10/1987, de 15 de juny sobre les disposicions bàsiques per a un desenvolupament coordinat en matèria de combustibles gasosos, aquesta autorització, que porta implícita la declaració concreta d'utilitat pública de les instal·lacons i la necessitat d'ocupar els béns i els drets afectats, donarà lloc a l'ocupació urgent d'aquests. Els béns i els drets esmentats són els inclosos a les relacions que es publicaren en el Diari Oficial de la Generalitat Valenciana de 28 de juliol, i de 18 d'agost de 1993, amb les rectificacions que siguen necessàries segons el resultat de la informació pública.  
Contra aquesta resolució, que no esgota la via administrativa, podrà interposar-se recurs ordinari al conseller d'Indústria, Comerç i Turisme en el termini d'un mes a partir del dia de la notificació, d'acord amb el que disposa l'article 114, en relació amb el 48 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 14 de febrer de 1995.- La directora general d'Indústria i Energia: Celesta Juan Millet.